Na temelju članka 26. Statuta Udruženja obrtnika Novi Vinodolski, Povjerenstvo za provođenje izbora Udruženja obrtnika Novi Vinodolski na svojoj 2. sjednici održanoj 12.listopada donio je


POSLOVNIK
O RADU CEHOVA UDRUŽENJA OBRTNIKA NOVI VINODOLSKI


I. OPĆE ODREDBE
Članak 1.
Ovim Pravilnikom uređuju se djelokrug poslova, način rada te broj članova cehova i sekcija Udruženja obrtnika Novi Vinodolski (u daljnjem tekstu: Udruženje).
Cehovi su osnovni oblik strukovnog organiziranja i stručnog rada na razini Udruženja. Osnivaju se radi razmatranja, pokretanja i rješavanja stručnih pitanja od zajedničkog interesa za gospodarsku granu kojoj obrtnik pripada.
Sekcija ceha Udruženja oblik je organiziranja strukovnog rada unutar ceha radi usklađivanja i rješavanja stručnih pitanja gospodarske djelatnosti kojoj obrtnik pripada.

Članak 2.
U cilju kvalitetnog rada tijela Udruženja djeluju sljedeći cehovi:

· Ceh knjigovođa
· Ceh ugostitelja i turističkih djelatnika
· Ceh trgovine
· Ceh proizvodnih djelatnosti
· Ceh prijevoznika
· Ceh uslužnih djelatnosti

Odluku o osnivanju novog ceha Udruženja, na prijedlog Upravnog odbora, donosi Skupština Udruženja.

Članak 3.
Zadaća cehova Udruženja jest promicanje i unapređivanje djelatnosti te usklađivanje interesa članova Udruženja koji obavljaju iste ili slične djelatnosti.

Članak 4.
Sekcija ima zadaću usklađivanja i rješavanja stručnih pitanja gospodarske djelatnosti kojoj obrtnik pripada unutar ceha Udruženja.

Članak 5.
Članovi cehova i sekcija Udruženja dužni su pridržavati se zakona, Statuta Udruženja, ovog Poslovnika  te odluka i drugih akata tijela Udruženja.
II. NAČIN IZBORA

Članak 6.
Ceh Udruženja čini od tri do sedam članova iz reda Zbora ceha. Ceh ima predsjednika i potpredsjednika te je osnovni nositelj aktivnosti i poveznica između struke i Upravnog odbora Udruženja.
Članove ceha bira Zbor ceha, a imenuje ih Upravni odbor Udruženja.
Predsjednika i potpredsjednika bira Zbor ceha na sjednici ceha iz redova svojih članova.
Zbor ceha bira predstavnike Ceha za članove Skupštine Udruženja.
Mandat predsjednika, potpredsjednika i članova ceha te predstavnika ceha u Skupštini Udruženja traje četiri godine, odnosno do dana njihova razrješenja s dužnosti.

Članak 7.
Predsjednik ceha Udruženja član je Upravnog odbora Udruženja. Usklađuje rad ceha s radom Upravnog odbora i drugih tijela Udruženja, brine se o provedbi zaključaka ceha te podnosi izvješće Upravnom odboru o radu ceha.
U slučaju odsutnosti ili spriječenosti predsjednika ceha zamjenjuje potpredsjednik.
U slučaju odsutnosti ili spriječenosti predsjednika i potpredsjednika ceha, cehom će predsjedavati član ceha kojeg odredi Predsjednik Udruženja.

Članak 8.
Strukovni rad po sekcijama može se organizirati u sekciji ceha Udruženja, koja se osniva odlukom Upravnog odbora Udruženja.
Sekciju ceha Udruženja čini od tri do sedam članova.
Članove sekcije ceha Udruženja bira Zbor sekcije, a imenuje ih Upravni odbor Udruženja.
Članovi sekcije biraju predsjednika i potpredsjednika na sjednici sekcije iz redova svojih članova.
Mandat predsjednika, potpredsjednika i članova sekcije traje četiri godine, odnosno do dana njihova razrješenja s dužnosti.
III. NAČIN RADA

Članak 9.
Sjednicu ceha Udruženja saziva predsjednik ceha prema potrebi, u skladu s programom rada. Predsjednik ceha predlaže dnevni red i predsjedava sjednicama ceha.
Sjednica ceha održava se uživo, a može se održati i videokonferencijom, elektroničkim ili telefonskim putem te kombinacijom različitih oblika održavanja sjednice (hibridno).

Članak 10.
Predsjednik ceha Udruženja dužan je najkasnije u roku od 15 dana sazvati sjednicu ceha na pisano obrazložen zahtjev:

· Predsjednika Udruženja
· Upravnog odbora Udruženja
· jedne trećine članova ceha

Ako predsjednik ceha ne postupi u skladu sa stavkom 1. ovog članka, sjednicu ceha sazvat će predsjednik Udruženja, odnosno osoba koju on ovlasti.
Članak 11.
Sjednica ceha Udruženja može se održati i ceh može zauzimati stajališta o pitanjima iz svojeg djelokruga ako su sjednici nazočna najmanje tri imenovana člana ceha.
Odluke iz stavka 1. ovog članka dostavljaju se Predsjedniku i Upravnom odboru Udruženja radi zauzimanja stajališta i donošenja potrebnih odluka.

Članak 12.
Na sjednicu ceha Udruženja mogu se pozvati znanstvene, stručne i javne osobe te predstavnici lokalne vlasti i uprave radi iznošenja mišljenja o pitanjima o kojima se raspravlja na sjednici.

Članak 13.
O sjednici ceha Udruženja vodi se zapisnik.
Zapisnik se izrađuje u obliku skraćenog zapisnika i osobito sadrži broj sjednice, mjesto, dan, vrijeme početka i završetka, imena nazočnih i odsutnih, dnevni red, imena sudionika rasprave, bitan sadržaj rasprave te usvojene odluke.
Zapisnik se usvaja na sljedećoj sjednici ceha i potpisuje ga predsjednik ceha.
Zapisnik posljednje sjednice ceha u mandatnom razdoblju verificiraju predsjednik ceha i jedan član kojeg ceh izabere. Zapisnik se može verificirati i davanjem suglasnosti elektroničkim putem, nakon što se dostavi članovima u roku od sedam dana od završetka sjednice.
Zapisnik i materijali sa sjednice čuvaju se u uredu Udruženja.

Članak 14.
Sekcija ceha Udruženja izvješćuje ceh o zauzetim stajalištima. Rad sekcija u sklopu ceha koordinira predsjednik ceha.
Na način rada sekcija odgovarajuće se primjenjuju odredbe ovog Poslovnika.

Članak 15.
Cehovi Udruženja međusobno surađuju i, prema potrebi, mogu održavati zajedničke sjednice.

Članak 16.
Na održavanje sjednica cehova i sekcija Udruženja odgovarajuće se primjenjuju odredbe Poslovnika o radu Upravnog odbora Udruženja obrtnika Novi Vinodolski, ako ovim Poslovnikom nije drukčije uređeno.

IV. POSLOVI I ZADAĆE CEHOVA UDRUŽENJA

Članak 17.
Poslovi i zadaće ceha Udruženja i sekcije ceha utvrđuju se godišnjim programom rada ceha.
Upravni odbor Udruženja na temelju programa rada cehova izrađuje prijedlog programa rada Udruženja i usklađuje ga s prijedlogom financijskog plana Udruženja.
Poslovi i zadaće cehova Udruženja osobito su:
· razmatranje i promicanje djelatnosti ceha
· iniciranje izmjena i dopuna propisa kojima se uređuju uvjeti poslovanja djelatnosti obuhvaćenih cehom
· koordinacija rada sekcija u sklopu ceha
· sudjelovanje u radu sustava strukovnog obrazovanja za potrebe djelatnosti ceha	
· poticanje, razvijanje i zaštita dobrih poslovnih običaja i poslovnog morala	
· poticanje sudjelovanja na sajmovima u zemlji i inozemstvu
· omogućavanje protoka informacija komorskog sustava prema članovima ceha, osobito o strukovnim pitanjima	
· obavljanje drugih poslova i aktivnosti utvrđenih programom rada ceha i programom rada Udruženja
	
V. PRIJELAZNE I ZAVRŠNE ODREDBE

Članak 18.
Stručne, tehničke i administrativne poslove za rad cehova obavlja ured Udruženja.

Članak 19.
Ovaj Poslovnik stupa na snagu danom donošenja.

